სოლომონიშ კოკეფი

სოლომონიშ კოკეფი (, თაშნეშე ჩინებულ რე მუჭოთ სოლომონეფი,John Prados, Islands of Destiny (ჭარაშ კოკეფი), Dutton Caliber, 2012, p,20 and passim — კოკ სახენწჷფო ოკიანეთის, რჩქალი ოკიანეშ ობჟთე-ბჟადალშე, მელანეზიას, ნამუსჷთ უკებჷ სოლომონიშ არქიპელაგიშ კაბეტ ნორთი (უკაბეტაშ 6 კოკი) დო კანკალე შხვა კოკაშური ბუნეფი (1000-შე უმოს ძალამ მორჩილ კოკი). სოლომონიშ კოკეფიშ ფართობ რე 28 400კმ2. 2023 წანაშ მუნაჩემეფით, მახორობაშ მუდანობა აკმადგინანს 734,887 ადამიერს. ქიანას ოზუღე ტერიტორიულ ხურგეფ უღჷ ბჟაეიოლშე პაპუა-ახალი გვინეაშ ბუგენვილიშ ავტონომიურ რეგიონი, ობჟათე-ბჟადალშე — ავსტრალია, ობჟათე-ბჟაეიოლშე — ახალ კალედონია დო ვანუატუ, ბჟაეიოლშე — ფიჯი, ტუვალუ დო უოლისი დო ფუტუნა, ოორუეშე — მიკრონეზიაშ ფედერაციულ შტატეფ დო ნაურუ. სოლომონიშ კოკეფიშ ნანანოღა დო უკაბეტაშ ნოღა რე ჰონიარა, ნამუთ იდვალუაფუ ქიანაშ უკაბეტაშ კოკ გუადალკანალს. ქიანაშ ჯოხოდვალა მოურს უმოს ფართო ტერიტორიაშე — სოლომონიშ კოკეფიშ არქიპელაგშე, ნამუთ წჷმარინუანს მელანეზიაშ კოკეფიშ ართობურობას, ნამუთ თაშნეშე იკათუანს ბუგენვილს (ასე რე პაპუა-ახალ გვინეაშ ტერიტორიულ ნორთი), მარა ვეკათუანს სანტა-კრუზიშ კოკეფს.  

კოკეფ დოხორელ რე არძაშ უკულაშ ჯვ. წ. 30 000-შე 28 800 წანაშახ ბორჯის, მოგვიანეთ მიგრანტეფქ, გიშაკერზაფილო ლაპიტაშ კათაქ, ართიანს აკისვარეს დო გაჭყეს სოლომონიშ კოკეფიშ თეხანურ ჯინჯიერ მახორობა. 1568 წანას, ესპანარ მეზუღე ალვარო დე მენდანია რდჷ პირველ ევროპალ, ნამუქჷთ თინეფს ესურჷნ. თიშ უმკუჯინალო, ანდანე მენდანიას კოკეფშა მუშ ჯოხო ვეგუდვალჷნ, იკოროცხუ, ნამჷ-და კოკეფს „სოლომონიშ კოკეფ“ ​​თინეფქ გიოდვეს, ნამუეფქჷთ მოგვიანეთ გეგეს მანდანიაშ შარალუაშ გეშა დო რუკას მოღანკეს თიშ მენაგორეფჷნ. მენდანიაქ მუსხირენ ვითწანურაშ უკულ, 1595 წანას კჷნ ესურ კოკეფს, მაჟირა ესპანურ ექსპედიციაქ, ნამუსჷთ დუდენდჷ პორტუგალიარ მეზუღე პედრო ფერნანდეს დე კეიროსი, სოლომონიშ კოკეფს 1606 წანას ესურჷ. 

1893 წანაშ მანგის, ხვამარდ „კიურასაოშ“ კაპიტან ჰერბერტ გიბსონქ სოლომონიშ კოკეფიშ ობჟათე ნორთ გეგმაცხად ბრიტანეთიშ პროტექტორატო.Commonwealth and Colonial Law by Kenneth Roberts-Wray, London, Stevens, 1966. P. 897 მაჟირა მოსოფელიშ ლჷმაშ ბორჯის, სოლომონიშ კოკეფიშ კამპანიას (1942–1945) მიშჷ კონწარ ბურჯაფეფ აკოართაფილ შტატეფიშ, ბრიტანეთიშ იმპერიულ ნძალეფიშ დო იაპონიაშ იმპერიაშ შქას, თინეფს შქას გვადალკანალიშ ბურჯაფი.

თიმბორჯიან ბრიტანულ ადმინისტრაციაშ ოფიციალურ ჯოხოდვალა „ბრიტანეთიშ სოლომონიშ კოკეფიშ პროტექტორატიქ“ 1975 წანას დითირჷ „სოლომონიშ კოკეფით“, აიწორო დუდგამაგალაქ მეჭირინაფილქ იჸუ გეჸვენჯ წანას. 1978 წანას სოლომონიშ კოკეფქ ზოხორინალა მიპალჷ. ზოხორინალაშ მოპალუაშ უკულ სოლომონიშ კოკეფქ გეგმიქიმინჷ კონსტიტუციურ მონარქიათ. სოლომონიშ კოკეფიშ მაფა რე ჩარლზ III, ნამუთ ქიანას წჷმორინაფილი რე გენერალ-გუბერნატორით, თე ეკონია მუშჸურე დითმირჷნუაფუ პრემიერ-მინისტრიშ რეკომენდაციათ. 

რესურსეფი ინტერნეტის
 სოლომონიშ კოკეფი — ენციკლოპედია ბრიტანიკა

სქოლიო

კატეგორია:ოკიანეთიშ ქიანეფი
კატეგორია:გოეროშ მაკათური სახენწჷფოეფი
კატეგორია:ინგლისურნინამი ქიანეფი
კატეგორია:კოკი სახენწჷფოეფი